[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.2.2009

COM(2009) 42 végleges

.

A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK ÉS A SZÁMVEVŐSZÉKNEK

Jelentés a Bizottság megosztott irányítású strukturális intézkedésekre vonatkozó felügyeleti szerepének megerősítésére irányuló cselekvési terv végrehajtásáról

A BIZOTTSÁG KÖZLEMÉNYE AZ EURÓPAI PARLAMENTNEK, A TANÁCSNAK ÉS A SZÁMVEVŐSZÉKNEK

Jelentés a Bizottság megosztott irányítású strukturális intézkedésekre vonatkozó felügyeleti szerepének megerősítésére irányuló cselekvési terv végrehajtásáról

1. Összefoglalás

A Bizottság 2008. február 19-én cselekvési tervet[1] fogadott el annak érdekében, hogy megerősítse a tagállamokkal és a megosztott irányítású strukturális intézkedésekkel kapcsolatos felügyeleti szerepét. A cselekvési terv célja, hogy megerősítse a Bizottság arra irányuló fellépéseit, hogy visszaszorítsa azt a sok hibát, amelyek a strukturális intézkedések visszatérítése és a tagállami irányítási és igazgatási rendszerek terén tapasztalható. Különös tekintettel az Európai Számvevőszék 2006-ra vonatkozó éves jelentésében megfogalmazott következtetésekre és ajánlásokra, a cselekvési terv 10 főcím köré csoportosítva 37 olyan intézkedést vázol fel, amelyeket 2008 végéig el kellett végezni.

Ezek az intézkedések a tagállamok által végzett hatékonyabb ellenőrzéseket célzó megelőző intézkedéseket, a szabálytalan visszatérítések felderítésére és az EU-költségvetésbe történő visszafizettetésére irányuló korrekciós intézkedéseket, továbbá olyan intézkedéseket ölelnek fel, amelyek célja, hogy javítsák a tagállamok és a Bizottság jelentéstételének minőségét a többéves ellenőrzési rendszerek hatékonyságának figyelemmel kíséréséhez elengedhetetlen adatok terén. Az alkalmazott megközelítés célja, hogy csökkentse a fennmaradó hibalehetőséget: egyrészt a hiba-előfordulást csökkentő felügyeleti és ellenőrzési rendszerek fejlesztésére irányuló intézkedések, másrészt a visszafizettetés arányát növelő fellépések által.

A Bizottság negyedévente áttekintő táblázatokat nyújtott be az Európai Parlamentnek a cselekvési tervvel kapcsolatos haladásról szóló jelentéstétel céljából. Ezenkívül negyedévente külön jelentést tett az Európai Parlamentnek a bizottsági fellépések eredményeként kieszközölt pénzügyi korrekciókról is. 2008 novemberében pedig az első három negyedév eredményeiről szóló időközi jelentést[2] küldött az Európai Parlamentnek, a Tanácsnak és az Európai Számvevőszéknek.

A jelentés második szakasza részletesen leírja minden egyes, 2008. december 31-éig elért intézkedés eredményeit. Mivel az operatív programokkal kapcsolatban alkalmazott pénzügyi korrekciók és a kifizetések felfüggesztése a Bizottság felügyeleti szerepe tekintetében az egyik legfontosabb hatásmutató, az 1a. és 1b. melléklet részletes információkat tartalmaz a 2008-ban alkalmazott korrekciókról és kifizetésfelfüggesztésekről. Emellett a 2. melléklet pedig áttekintést ad a folyamatban lévő pénzügyi korrekciós folyamatokról.

A cselekvési terv 37 intézkedéséből 28 megvalósult. Ezek közé tartozik valamennyi olyan intézkedés, amely a hatékonyabb jelentéstételhez, iránymutatásokhoz, szemináriumokhoz és a pénzügyi korrekciókra vonatkozó egyszerűsített belső eljárásokhoz fűződik. Az egyik részben megvalósult intézkedés, mégpedig a belső lezárási iránymutatást illetően (3.2. intézkedés), 2009 első negyedévében fog véglegesítésre kerülni. Hat hátralévő intézkedés természeténél fogva folyamatos; nagy kockázatú irányítási szervek ellenőrzéséhez, a helyreigazító cselekvési tervek nyomon követéséhez, a felfüggesztési és pénzügyi korrekciós eljárásokhoz és a 2006-os megbízhatósági nyilatkozat keretében meghatározott jelentős hibaesetek nyomon követéséhez, valamint a programok lezárásáért felelős szervek munkájához (2000–2006) kapcsolódnak. A célul kitűzött eredményeket nagyrészt sikerült 2008 végéig megvalósítani, a hátralévő lépésekre 2009-ben fog sor kerülni. Két további, folyamatban lévő intézkedés a 2007–2013-as programozási időszakra vonatkozó legfontosabb megelőző intézkedéseket foglalja magában, mégpedig a megfelelőségértékelési jelentésekre és az ellenőrzési stratégia jóváhagyására vonatkozó eljárásokat, amelyekkel kapcsolatban a Bizottság fellépése azon múlik, hogy a tagállamok milyen ütemben nyújtják be a dokumentumokat. A 3. melléklet mind a nyolc, folyamatban lévő és 2009 során folytatandó intézkedéssel kapcsolatban ismerteti az aktualizált eredményeket, a mutatókat és a határidőket.

A cselekvési terv hatékony végrehajtásával a Bizottság jelentős haladást ért el a megosztott irányítású strukturális intézkedések tagállami irányítására vonatkozó felügyeleti szerepének megerősítése terén.

A legfőbb eredmények, amelyek ezt bizonyítják, a következők:

- Az Európai Számvevőszék a 2007-re vonatkozó éves jelentésében elismerte a Regionális Politikai Főigazgatóság (REGIO) és a Foglalkoztatási és Szociális Bizottság éves (EMPL) tevékenységi jelentésének minőségében bekövetkezett javulást és az általuk nyújtott bizonyítékok hasznosságát (a 2007-re vonatkozó éves jelentés 2.1. táblázata és 2.12. bekezdése) (9. intézkedés),

- Az Európai Számvevőszék ezenkívül jelezte éves jelentésében, hogy a Bizottság megfelelően felügyelte az éves összefoglalókkal kapcsolatos eljárást azáltal, hogy egyértelmű útmutatókat bocsátott ki, és felderítette a be nem tartáshoz vezető okokat (a 2007-re vonatkozó éves jelentés 2.20. bekezdése) (10. intézkedés),

- A Bizottság a rendszerhiányosságok felderítését követően nagyobb szigorról tanúskodott azáltal, hogy 10 formális határozatot fogadott el időközi kifizetések felfüggesztésére (2007-ben csak egy ilyen határozatot fogadott el) (8.1. intézkedés),

- A Bizottság bebizonyította, hogy képes az ellenőrzési és audittevékenysége következtében alkalmazott pénzügyi korrekciókról tett pontos és időbeli jelentéstételre azáltal, hogy a pénzügyi korrekciókról negyedévente jelentést nyújtott be (7.2. intézkedés),

- A Bizottság fokozta ellenőrzési munkájának hatását azáltal, hogy végrehajtotta a hiányosságok és szabálytalanságok esetében bevezetett pénzügyi korrekciós eljárásokat. E tevékenység intenzitását mutatja a 2008-ban az ERFA, az ESZA és a Kohéziós Alap tekintetében a 2000–2006-os programokkal és projektekkel kapcsolatban alkalmazott pénzügyi korrekciók megnövekedett volumene. Az ERFA, az ESZA és a Kohéziós Alap tekintetében a Bizottság tevékenysége kapcsán 2008-ban kiszabott pénzügyi korrekciók teljes összege 1,5 billiárd EUR-ra[3] rúg, szemben a 2007 egészére vonatkozó 288 millió EUR-nyi összeggel (lásd az 1a. mellékletet). A 2008 végén folyamatban lévő felfüggesztései és korrekciós eljárásokból befolyó potenciális pénzügyi korrekciók jelenleg becsült összege mintegy 2,8 milliárd EUR-ra tehető (lásd a 2. mellékletet), (1.2., 1.3., 8.2. intézkedés),

- A REGIO és az EMPL főigazgatóság felülvizsgált belső eljárásai szilárd alapot nyújtanak a felfüggesztési és korrekciós határozatok elfogadásának meggyorsításához és a cselekvési tervben említett referenciaértékek eléréséhez (a felfüggesztési határozat meghozatala az ellenőrzési megállapításokra vonatkozó végleges álláspontot követő 6 hónapon belül, a Bizottság pénzügyi korrekcióra vonatkozó határozatának meghozatala az ellenőrzést követő 24 hónapon belül). A már elvégzett ellenőrzések tekintetében átmeneti időszakot veszünk figyelembe. Az új intézkedések hatása bizonyított számos 2008-ban hozott felfüggesztési határozat elfogadási idejével kapcsolatban (8.2. intézkedés),

- A Bizottság haladást ért el arra irányuló erőfeszítéseiben, hogy a 2000–2006-os időszak tekintetében, amelyről 2007-ben tettek jelentést, jobb adatokat kapjon a tagállamoktól a visszavonásokról és visszafizettetésekről. A Bizottság elemezte a továbbított adatokat, szükség esetén további pontosításokat kért, és tíz tagállamban helyszíni ellenőrzéseket végzett, hogy megvizsgálja a benyújtott adatokat. Az előzetes eredmények azt mutatják, hogy az illetékes hatóságok általában teljesítik kötelezettségeiket, de néhány követelménnyel kapcsolatban még mindig vannak félreértések, amelyeket a Bizottság már megpróbált eloszlatni (6.1., 6.2. intézkedés),

- A Bizottság a 2007-2013-as időszakra vonatkozó programok tekintetében szigorúan végrehajtotta a megelőző intézkedéseket annak biztosítása érdekében, hogy a tagállamokban megbízható rendszereket léptessenek életbe, mielőtt az időközi kifizetéseket visszatérítik. Az összesen 433-ból 281 program kapcsán kapott megfelelőségértékelési jelentéseket, és azok, amelyeket ezek közül elfogadott, 88 programot fednek le, az elutasított jelentések pedig (amelyeket ezért újra be kell nyújtani) 90 programra térnek ki; a fennmaradó jelentések vizsgálata még folyamatban van (4.1. és 4.2. intézkedés),

- A Bizottság az összes tervbe vett intézkedést végrehajtotta, amelyeknek az volt a célja, hogy mind a 2000–2006-os, mind a 2007–2013-as időszakban javítsák az első szintű irányításra vonatkozó ellenőrzéseket, ideértve a nagy kockázatú irányítási szervek célzott ellenőrzését, iránymutatások kiadását, a megfelelőségre vonatkozó önértékelési eszközök rendelkezésére bocsátását az irányító hatóságok számára, valamint egy olyan, az irányító és igazoló hatóságok számára rendezett szeminárium megszervezését 2008 júniusában, amelyen több mint 500 tagállami résztvevő vehetett részt (1.1., 5.1., 5.2. és 5.3. intézkedés),

- A Bizottság az összes tervbe vett megelőző intézkedést végrehajtotta, amelyeknek az volt a célja, hogy biztosítsák a 2000–2006-ra beütemezett programok szigorú és hatékony lezárási eljárását, ideértve a programok lezárásáért felelős szervek munkájának ellenőrzését, szeminárium szervezését több mint 700 tagállami résztvevő számára 2008 szeptemberében, a leggyakoribb kérdéseket és a rájuk adott válaszokat tartalmazó regiszter létrehozását, amelyet a tagállamok iránymutatásként használhatnak, valamint kétoldalú műhelytalálkozókon való részvételt különböző tagállamokban (3.1., 3.2. és 3.3. intézkedés).

A Bizottság a cselekvési tervben szereplő egyszerűsítési intézkedések mellett további lényeges lépéseket tett a strukturális intézkedésekre vonatkozó szabályok egyszerűbbé tételére azáltal, hogy elfogadta a releváns tanácsi rendeletek módosítására vonatkozó javaslatokat, és 2009-ben további intézkedéseket vesz fontolóra azon ajánlások alapján, amelyeket egy bizottsági és tagállami szakértőkből álló, vegyes munkacsoport fog kidolgozni. Ezen intézkedések – köztük az átalányoknak és egységköltségeknek a kiadások minden típusára történő kiterjesztése mind az ERFA, mind az ESZA tekintetében – célja szintén az, hogy a 2007–2013-as programokban csökkentsék a hibák számát, bár hatásuk 2010/2011 előtt nem feltétlenül mutatkozik meg.

A cselekvési terv a strukturális intézkedésekkel összefüggő kiadásokban előforduló, az Európai Számvevőszék által feltárt magas hibaaránynak nemcsak az okait, hanem a hatásait is célba veszi. Hatása azonban még mérhető az időközi visszatérítések szintjén jelentkező hibaarány tényleges csökkentésével kapcsolatban. Amint azt a cselekvési tervről szóló közlemény (8.2. pont) kifejtette, a 2000–2006-os programozási időszak során elkövetett hibák továbbra is hatással lesznek a tagállamok által bejelentett kiadásokra, valamint a 2000–2006-os programok tekintetében a Bizottság által 2010-ig, a Kohéziós Alap által pedig 2012-ig teljesített kifizetésekre is. A Bizottság ezért – annak érdekében, hogy mire a 2000–2006-os programok lezárásra kerülnek, a fennmaradó hibalehetőség alacsony legyen – arra összpontosít, hogy a tagállamok és a Bizottság által végzett ellenőrzések hatékonyabbak legyenek. A megelőző intézkedéseknek a 2007–2013-as időszak tekintetében biztosítaniuk kell, hogy a tagállamok rendszerei a program végrehajtásától kezdődően hatékonyan működjenek, illetve a hibákat rövid időn belül feltárják, hogy megfelelő korrekciós intézkedéseket alkalmazhassanak.

A REGIO és az EMPL főigazgatóság a 2009–2011-es időszakra vonatkozó közös ellenőrzési stratégiájukban olyan ellenőrzési munkát terveznek és hajtanak végre, amely alapján el tudják végezni a cselekvési terv hatásának első értékelését: 2009 végén a 2007–2013-as időszak új programjaihoz kapcsolódó kiadásoknak az alapokhoz történő visszatérítésében jelentkező hibaaránnyal, valamint 2011 végén a 2000–2006-os időszak programjainak lezárásával kapcsolatban.

Következésképp megállapítható, hogy a Bizottság lényegében végrehajtotta a cselekvési tervet és 2009-ben a következő intézkedésekkel arra fog összpontosítani, hogy fenntartsa a haladást:

- a cselekvési tervben szereplő, még mindig folyamatban lévő nyolc intézkedés lezárása (lásd a 3. mellékletet),

- a REGIO és az EMPL főigazgatóság strukturális intézkedésekre vonatkozó, 2009–2011-es, közös ellenőrzési stratégiájának végrehajtása, amely a tagállami rendszerek szigorú ellenőrzését folytatandó, mind a 2000-2006-os, mind a 2007-2013-as időszakok tekintetében fel fogja vázolni a tervezett ellenőrzési munkát,

- a REGIO és az EMPL főigazgatóság 2008. évre vonatkozó éves tevékenységi jelentéseiben kifejezett fenntartások időben történő nyomon követése, valamint

- további intézkedések az éves összefoglalók lehető leghatékonyabb felhasználása érdekében.

A Bizottság 2010 elején jelentést készít és továbbít az Európai Parlamentnek, a Tanácsnak és az Európai Számvevőszéknek a 2009-ben elvégzett további intézkedésekről és valamennyi intézkedés első hatásairól.

2. A cselekvési terv végrehajtása kapcsán elért haladás

1. intézkedés - A 2000–2006-os közös ellenőrzési stratégia keretébe tartozó intézkedések

1.1. Célzott ellenőrzések 55 nagy kockázatú irányítási szervnél

Folyamatban lévő intézkedés

A REGIO és az EMPL főigazgatóság a tervbe vett 55 ellenőrzésből 47-et végrehajtott, és 30 ellenőrzésről már kiküldte a jelentéseket. Az ellenőrzésekről már elkészült jelentések tényleges eredményei a következők: hét esetben a rendszer működéséről pozitív következtetést vontak le; két esetben ennek ellenkezője történt, és a Bizottság eljárást indított a kifizetések felfüggesztésére és pénzügyi korrekciók elrendelésére; a fennmaradó 21 esetben pedig a bizottsági auditorok korlátozott záradékot adtak, és a nemzeti hatóságokkal nyomon követik az ellenőrzés által feltárt eredményeket a szükséges korrekciós intézkedés meghatározása érdekében. Az ellenőrzéseket követő intézkedések – esetleges kifizetésfelfüggesztések és korrekciós intézkedések – 2009-ben is folytatódni fognak. Négy tervbe vett ellenőrzésre nem került sor – vagy a kockázat újraértékelése miatt, vagy azért, mert a programot az Európai Számvevőszék választotta ki ellenőrzés céljából. Négy tervbe vett ellenőrzést pedig azért halasztottak el 2009 első felére, hogy a tagállamok által hozott helyreigazító intézkedések végrehajtását is ellenőrizni tudják.

A főigazgatóságok négy további nagy kockázatú irányítási szerv ellenőrzését is elvégezték – ezeket a cselekvési terv ugyan nem irányozta elő, de további kockázatelemzést követően felvették 2008-as ellenőrzési programjukba.

1.2. 27 helyreigazító cselekvési terv nyomon követése

Folyamatban lévő intézkedés

A 27 cselekvési terv a 2000–2006-os programok teljes lekötött összegének 32 %-át fedezi. A REGIO és az EMPL főigazgatóság a 27 közül 14 cselekvési terv nyomon követését végezte el, amelyek többsége a főigazgatóságok 2007. évre vonatkozó éves tevékenységi jelentéseiben megfogalmazott fenntartásaival függ össze. A végrehajtott cselekvési tervek tényleges eredményei a következők:

- 13 esetben a szükséges intézkedések végrehajtásáról és a rendszer működéséről – néhány esetben a tagállam által a Bizottság felszólítására alkalmazott pénzügyi korrekciókról is – pozitív következtetést vontak le,

- egy esetben a helyreigazító cselekvési terv ahhoz vezetett, hogy a Bizottság pénzügyi korrekciók elrendelésére hozott határozatot.

A fennmaradó 13 esetben a nyomon követés még folyamatban van. Négy olyan cselekvési terv esetében, ahol a Bizottság arra a következtetésre jutott, hogy a tagállam a helyreigazító intézkedéseket nem hajtotta végre megfelelő módon:

- a Bizottság három esetben határozatot fogadott el a kifizetés felfüggesztésére,

- egy esetben eljárást indított a kifizetés felfüggesztésére,

- Hat olyan cselekvési terv esetében, ahol az adott tagállam a szükséges intézkedések meghozatalát jelentette, a Bizottság 2009 elején felülvizsgálja a tagállami jelentéseket vagy ellenőrzéseket hajt végre, hogy ellenőrizze az elvégzett korrekciók megfelelőségét.

Három esetben a Bizottság a helyreigazító cselekvési tervek elvégzésére szabott határidőt 2009 elejére halasztotta, így a nyomon követést 2009 folyamán végzi el.

A főigazgatóságok minden ebből következő felfüggesztési vagy pénzügyi korrekciós eljárást 2009-ben lezárnak.

1.3. A 2000–2006-os időszakra vonatkozó 20 felfüggesztési és pénzügyi korrekciós eljárás, valamint az 1994–1999-es időszakra vonatkozó 34 eljárás lezárása

Folyamatban lévő intézkedések

1.3. a) A 2000–2006-os időszak

A 20 még le nem zárt felfüggesztési és korrekciós eljárás összesen 32 ERFA-, 12 ESZA-programot és 60 Kohéziós Alaphoz kapcsolódó projektet érintett. A REGIO és az EMPL főigazgatóság 13 eljárást teljesen, négyet pedig részben zárt le. A programokra és projektekre vonatkozó eredmények e 17 eljárás esetén a következők:

- a Bizottság 44 program/projekt kapcsán összesen mintegy 58 millió EUR-ra rúgó pénzügyi korrekciókat elrendelő határozatokat fogadott el,

- a tagállamok 16 program/projekt kapcsán mintegy 309 millió euróra rúgó pénzügyi korrekciót fogadtak el, továbbá

- az eljárás 10 program/projekt esetében korrekció nélkül zárult, mert a Bizottság elfogadta a tagállam által bemutatott érveket.

A Bizottság a még le nem zárt eljárások nyomán, amelyek 34 programra/projektre terjednek ki, hét felfüggesztési határozatot fogadott el, amelyek 29 programot/projektet fednek le. Ha a tagállamok ezekben az esetekben nem végzik el a szükséges intézkedéseket, a Bizottság 2009-ben pénzügyi korrekciókat fog alkalmazni. A Bizottság a felfüggesztésről vagy korrekcióról négy, Kohéziós Alappal kapcsolatos projekt tekintetében a 2009. februári meghallgatás eredményét követően hoz határozatot. A fennmaradó projektekkel[4] kapcsolatban a felfüggesztési vagy korrekciós határozat már előkészítésben van.

1.3. b) Az 1994-1999-es időszak

A cselekvési tervben említett 34 eljárás az ERFA-ra vonatkozik, és záró ellenőrzések eredménye. A REGIO főigazgatóság ezek közül 17 eljárást pénzügyi korrekciókkal zárt le, amelyek összesen 239 millió EUR-ra rúgnak. Tizenegy esetben a határozat már készülőfélben van, és 2009 első negyedévének végéig el fogják fogadni őket. Hat esetben a hivatalos meghallgatást 2009 első negyedévében fogják tartani a tagállami hatóságokkal, így a határozatot legkésőbb 2009. június végén fogadják el. A késedelmekre az elemzésre váró terjedelmes dokumentáció, az egyes esetekben igen összetett jogi kérdések, valamint a tagállami meghallgatással kapcsolatos időpont-egyeztetés nehézségei miatt került sor; a meghallgatás a tagállamok jogvédelmének lényegi elemét képezi, amit tiszteletben kell tartani az esetleges korrekció alkalmazásakor.

1.4. A 2006-os megbízhatósági nyilatkozat keretében meghatározott hibaesetek nyomon követése

Folyamatban lévő intézkedés

A REGIO és az EMPL főigazgatóság a 74 eset közül hatvannal kapcsolatban véglegesen állást foglalt. 25 esetben maguk a tagállamok végezték el a kért korrekciót, illetve beleegyeztek a korrekció elvégzésébe. Húsz esetben a főigazgatóságok indítottak pénzügyi korrekciós eljárást. 15 esetben az eset korrekció nélkül zárult, mivel a Bizottság elfogadta a tagállamok által benyújtott további bizonyítékot. A fennmaradó 14 esetben a Bizottság azért késett a végleges álláspont kialakításával, mert nyomon követő ellenőrzést kellett végeznie és/vagy további információkat kellett szereznie a felelős hatóságoktól.

2. intézkedés – Az integrált belső ellenőrzési keretrendszert[5] célzó bizottsági cselekvési terv keretébe tartozó intézkedések

2.1. 9. intézkedés - Hatékony eszközök létrehozása az auditok és az ellenőrzések eredményeinek megosztásához

Lezárt intézkedés

A REGIO és az EMPL főigazgatóság eljárásokat hozott létre arra, hogy közös ellenőrzési stratégián keresztül gondoskodjon a jó koordinációról, és biztosítsa, hogy valamennyi ellenőrzés eredményét megosszák, és valóban meg lehessen bízni a másik munkájában.

2.2. 10. intézkedés – az ERFA ellenőrzési költségei első becslésének és elemzésének elvégzése

Lezárt intézkedés

A REGIO főigazgatóság 2008 májusában küldte el a Költségvetési Főigazgatóságnak (BUDG) az ideiglenes jelentést az ERFA-val kapcsolatban végzett ellenőrzések költségeiről szóló felmérés eredményeiről, amelyet az elfogadható hibakockázatról szóló közlemény előkészítéséhez használtak fel, a végleges felülvizsgált jelentést pedig 2008. október 31-én. A Bizottság az elfogadható hibakockázat fogalmának egységes értelmezéséről szóló közleményt[6] 2008. december 16-án fogadta el.

2.3. 11N. intézkedés – A nemzeti ellenőrzési és jelentéstételi rendszerek megbízhatóságának vizsgálata a pénzügyi korrekciók és visszafizettetések szempontjából

Lezárt intézkedés

Lásd a lenti 6.2. intézkedést.

2.4. 14b. intézkedés – Iránymutatás nyújtása a kedvezményezetteknek és/vagy a közreműködő szinteknek az ellenőrzésekről és az ellenőrzési lánc felelősségi területeiről

Lezárt intézkedés

Lásd a lenti 5.2. intézkedést.

2.5. 15. intézkedés – „Bizalmi szerződések” előmozdítása

Lezárt intézkedés

2008 decemberében a Bizottság új bizalmi szerződést írt alá Ciprussal az ERFA és a Kohéziós Alap tekintetében. 2008 végére sikerült elintézni az ahhoz szükséges formalitásokat, hogy a Bizottság 2009 februárjában az Egyesült Királysággal/Angliával és Dániával két további szerződést írjon alá az ESZA tekintetében. Mindez azt fogja jelenteni, hogy hét tagállammal (Egyesült Királyság, Ausztria, Dánia, Portugália, Észtország, Szlovénia, Ciprus) összesen kilenc bizalmi szerződés lesz aláírva.

2.6. 16. intézkedés – Az ellenőrzési standardok koordinálása

Lezárt intézkedés

A Bizottság véglegesítette a mintavételi és rendszerértékelési módszerekre vonatkozó iránymutatást, és 2008 decemberében egy technikai értekezleten további fejezeteket mutatott be a nemzeti ellenőrző hatóságoknak a strukturális alapok pénzügyi ellenőrzési kézikönyvéből, amelyek témája az éves ellenőrzési jelentés és vélemény, a többi auditor munkájába vetett bizalom és a csalásmutatók.

Az alapok koordinálási bizottságának nyújtott 2009. januári további prezentációt követően kiosztották e dokumentumok végleges változatát a tagállamoknak.

3. intézkedés – A 2000–2006-os programozási időszak programjainak és projektjeinek lezárására irányuló megelőző intézkedések

3.1. 36, programlezárásáért felelős szerv ellenőrző vizsgálata

Folyamatban lévő intézkedés

A REGIO és az EMPL főigazgatóság a programok lezárásáért felelős szervek 36 tervbe vett ellenőrzéséből harmincat elvégzett; ezen szervek felelősek azért, hogy a 2000–2006-os programok lezárása előtt kiállítsák a kiadások jogszerűségéről és szabályszerűségről való nyilatkozatokat. A feleslegesen megkettőzött munkavégzés elkerülése érdekében négy ellenőrzésre nem került sor, kettőt pedig az adott tagállamokban végzett ellenőrzési munka miatt 2009 első negyedévének végére halasztottak el. A főigazgatóságok két további, programlezárásáért felelős szerv ellenőrzését is elvégezték – ezeket a cselekvési terv ugyan nem irányozta elő, de további elemzést követően felvették ellenőrzési programjukba. A levont következtetések a következők: néhány hiányosságot lehet tapasztalni abban, ahogyan a programok lezárásáért felelős szervek felkészülnek a lezárásra; a Bizottság nyomon fogja követni, hogy betartják-e ajánlásait, és ellenőrizni fogja, hogy pótolják-e a hiányosságokat annak érdekében, hogy a programlezáráskor benyújtott nyilatkozatok megbízhatók legyenek. A nyomon követés 2009-ben folytatódik.

3.2. Belső eljárások a záródokumentumok szigorú vizsgálatának biztosítása érdekében

Részben lezárt intézkedés

A REGIO főigazgatóság véglegesítette a lezárási eljárásra vonatkozó belső eljárásokat, és ezt a példát az EMPL főigazgatóság is követni fogja azáltal, hogy kiteljesíti és a REGIO eljárásaihoz igazítja a saját belső eljárásait. Ezek az eljárások főként a programlezárási nyilatkozatok megbízhatóságának értékelésére, valamint az egyes programokkal kapcsolatban jelentett szabálytalanságok és pénzügyi korrekciók vizsgálatára irányulnak.

3.3. A tagállamok figyelmének felhívása a Bizottság által 2006-ban kiadott lezárási iránymutatásra

Lezárt intézkedés

A REGIO és az EMPL főigazgatóság 2008. június 10-én szemináriumot szervezett az irányító és igazoló hatóságok számára a strukturális alapok ellenőrzéséről, amelyre több mint 500 résztvevő érkezett a tagállami hatóságoktól (lásd 5.1. intézkedés). A rendezvényen a Bizottság, az OLAF és a tagállamok előadói mutatták be azokat a legfontosabb kérdéseket, amelyek a strukturális alapokkal kapcsolatos programok lezárásának előkészítéséhez fűződnek.

A REGIO és az EMPL főigazgatóság szeptember 15-én Brüsszelben „A strukturális alapokkal kapcsolatos 2000–2006-os programok sikeres lezárása felé” címmel további szemináriumot is szervezett, amelyet teljes egészében a lezárással kapcsolatos kérdéseknek szenteltek, és amelyen a programlezárási eljárás minden elemét részletesen megtárgyalták. Valamennyi tagállamból érkeztek résztvevők, összesen több mint hétszázan. A lezárás témáját a 2008 eleje óta a strukturális alapok irányító hatóságai és ellenőrzési szerveinek részvételével 70 kétoldalú találkozón is megvitatták, és 19 tagállamban (Magyarország, Franciaország, Dánia, Litvánia, Olaszország, Ciprus, Szlovákia, Görögország, Belgium, Lengyelország, Lettország, Észtország, Németország, Hollandia, Egyesült Királyság, Málta, Csehország, Írország, Spanyolország) külön ennek a témának szentelt kétoldalú szemináriumok tárgyát képezte, valamint egy speciális Interreg szemináriumon is megvitatták. A szeptember 15-i szemináriumra épülve október 21-én az ESZA bizottság technikai munkacsoportjának egyik ülésén, amelyen valamennyi tagállami ESZA-koordinátor részt vett, kimondottan az elszámolhatósági időszak vége előtt meghozandó irányítási intézkedések kérdésével foglalkoztak a 2000–2006-os programok megfelelő lezárásának biztosítása érdekében. A Bizottság e rendezvényeket követően válaszként a tagállamoktól kapott sok kérdésre regisztert hozott létre, amely a leggyakoribb kérdéseket és a rájuk adott válaszokat tartalmazza. Ez a dokumentum a szeminárium weboldalán elérhető a tagállamok számára.

4. intézkedés – A 2007–2013-as programozási időszakra vonatkozó megelőző intézkedések

4.1. A megfelelőségértékelési jelentések és vélemények felülvizsgálata

Folyamatban lévő intézkedés

A Bizottság tüzetesen megvizsgálja a tagállamok által benyújtott megfelelőségértékelési jelentéseket és véleményeket, amelyek a program jóváhagyását követő 12 hónapon belül esedékesek, hogy meggyőződjön róla, hogy a tagállamok által létrehozott ellenőrzési rendszerek megfelelnek a szabályozási előírásoknak. Amíg a Bizottság nem hagyta jóvá az értékelést, nem fogja az időközi visszatérítések iránti kérelmeket teljesíteni.

A megfelelőségértékelési jelentések, amelyeket a Bizottság 2008 végéig a tagállamoktól kapott, 281 jóváhagyott programot fednek le a 433-ból. Ezek közül a Bizottság 88 program értékelését fogadta el, kilencvenét utasította el (ezeket a korrekció után újra be fogják nyújtani). A fennmaradó részt megszakították, illetve még mindig vizsgálják őket. Az elutasítás és a megszakítás okai főként azzal függenek össze, hogy bizonyos kötelező elemekről nem szolgáltattak megfelelő információt, és a megfelelőségértékelési jelentés megállapításai és a végleges vélemény nem vágnak egybe. Néhány eset kapcsán azonban alapvető szerkezeti vagy kapacitásbeli problémák merültek fel.

4.2. A nemzeti ellenőrzési stratégiák felülvizsgálata

Folyamatban lévő intézkedés

Az ellenőrző hatóságoknak kilenc hónappal a program jóváhagyása után be kell nyújtaniuk ellenőrzési stratégiáikat a Bizottsághoz, hogy az jóváhagyja őket. Azok az ellenőrzési stratégiák, amelyeket a Bizottság 2008 végéig megkapott, a 433 jóváhagyott program közül 366-at fedtek le. Ezek közül a Bizottság 206 program tekintetében fogadta el a stratégiákat, 89 programét elutasította (ezeket a korrekció után újra be fogják nyújtani). A fennmaradó részt megszakították, illetve még mindig vizsgálják őket. Az elutasítás és a megszakítás okai többek között a következők voltak: nem adtak elég információt az ellenőrző hatóság függetlenségének alátámasztására, nem volt vagy nem volt elég világos a mintavételi eljárás, a kockázatelemzés hiányos volt, nem állt rendelkezésre elég információ az ellenőrzés forrásairól. A felmerült problémák általában nem olyan hiányosságokkal függenek össze, amelyeknek messze ható következményeik lennének, hanem egy-egy specifikus területtel, amely kapcsán kiegészítésekre vagy fejlesztésre van szükség.

4.3. Az egyszerűsítést célzó intézkedések

Lezárt intézkedés

a) A REGIO és az EMPL főigazgatóság 2008 decemberében bemutatta az alapkoordináló bizottságnak (Fund Coordination Committee) az 1038/2006/EK tanácsi rendelet 88. cikke szerinti részleges lezárásról szóló iránymutatást. A 2009. januári második prezentációt követően elküldték a tagállamoknak a végleges változatot.

b) Az EMPL főigazgatóság lépéseket tett arra, hogy szélesebb körben tudatosítsa: iránymutatást dolgozott ki azzal kapcsolatban, hogy miként lehet az ESZA esetében az 1081/2006/EK tanácsi rendelet 11. cikke (3) bekezdésének b) pontjának megfelelően a közvetett költségek tekintetében átalányt használni; az iránymutatást 2007 szeptemberében véglegesítette a tagállamokkal folytatott eszmecserét és az Európai Számvevőszék egyetértését követően. 2008. december 31-éig 25 tagállam jelentette ki, hogy valamennyi programjára vagy programjainak egy részére alkalmazni kívánja ezt az ESZA-szabályt. Az átalányhasználat kérdését több alkalommal megvitatásra került: 2007 végén, 2008-ban az ESZA bizottság technikai munkacsoportjának három ülésén, négy tagállamokkal folytatott éves ülésen, valamint a Cseh Köztársasággal, Portugáliával, Litvániával és Walesszel folytatott kétoldalú találkozón.

A Bizottság a cselekvési tervben szereplő, egyszerűsítést célzó intézkedések mellett további lépéseket tett a strukturális intézkedésekre vonatkozó szabályok egyszerűbbé tételére azáltal, hogy – azzal a céllal, hogy az átalányokat és az egységköltségeket mind az ERFA, mind az ESZA tekintetében a kiadások minden típusára kiterjesszék – elfogadta a releváns tanácsi rendeletek módosítására vonatkozó javaslatokat, és 2009-ben további intézkedések javaslását veszi fontolóra azon ajánlások alapján, amelyeket egy bizottsági és tagállami szakértőkből álló, vegyes munkacsoport fog bemutatni 2009 első felében. Ha az Európai Parlament és Tanács támogatását megnyerjük ezekhez az intézkedésekhez, a további egyszerűsítés hatása 2010/2011-től érezhető lesz a hibaarány csökkenésén.

4.4. Az elszámolhatósággal összefüggő kérdések felülvizsgálata és pontosítása

Lezárt intézkedés

a) A Bizottság 2008 decemberében bemutatta az alapkoordináló bizottságnak azon brosúra tervét, amely a strukturális intézkedésekhez kapcsolódó valamennyi közösségi elszámolhatósági szabály gyűjteménye; végleges változata megtekinthető a Bizottság weboldalán.

b) és c) A Bizottság szolgálatai véglegesítették a jövedelemtermelő projektekről és az állami támogatás szabályairól szóló iránymutatásokat. A Bizottság 2008 szeptemberében javaslatot fogadott el az 1083/2006/EK tanácsi rendelet 55. cikkének módosítására annak érdekében, hogy egyszerűsítse a jövedelemtermelő műveletekre vonatkozó szabályokat; a javaslatot a Tanács 2008. december 18-án elfogadta.

4.5. Közbeszerzési szabályok – a tudatosság növelése műhelytalálkozók szervezésével

Lezárt intézkedés

A Bizottság külön műhelytalálkozókat szervezett ebben a témában, amely továbbra is legfőbb forrása a strukturális intézkedésekre irányuló uniós alapok használatában tapasztalható szabálytalanságoknak: Magyarországon (2008.04.04.), Bulgáriában (2008.06.26.), Lengyelországban (2008.12.02.), Cipruson (2008.12.18.) és Máltán (2008.12.09.), holott a kitűzött cél csak az volt, hogy két tagállamban szervezzenek műhelytalálkozókat. Az ESZA-tevékenységek terén zajló közbeszerzési gyakorlatnak szentelt, 2006. évi műhelytalálkozót követően az EMPL főigazgatóság megszervezte, hogy 2008. május 6-án az ESZA bizottság technikai munkacsoportjának ülésén további eszmecserére és az idevágó bevált nemzeti gyakorlatok megosztására nyíljon lehetőség. Ezenkívül a Bizottság a közbeszerzés területére összpontosítva tájékoztatót adott ki a csalásmutatókról az ellenőrző hatóságok számára.

5. intézkedés – Az elsődleges ellenőrzések fejlesztése

5.1. Szeminárium az irányító és igazoló hatóságok számára

Lezárt intézkedés

A REGIO és az EMPL főigazgatóság 2008. június 10-én Brüsszelben „A strukturális intézkedések ellenőrzése – nézzünk szembe a kihívással” címmel szemináriumot szervezett. A rendezvényen több mint ötszázan vettek részt: valamennyi tagállam és régió irányító és igazoló hatóságai, valamint az Európai Parlament és az Európai Számvevőszék is képviseltették magukat. A szemináriumon a Bizottság az irányító és igazoló hatóságoknak a 2007–2013-as időszakban betöltendő szerepe kapcsán számos bevált gyakorlatot bemutatott, az 5.2. intézkedés gyanánt feltüntetett felülvizsgált iránymutatás és a 2000–2006-os programok végrehajtása során szerzett tapasztalatok alapján. Különös hangsúlyt kapott annak fontossága, hogy az alkalmazandó szabályokat megfelelően kommunikálják a kedvezményezetteknek, mert így a hibák megelőzhetőek. A Bizottság – a tagállamok szemináriumot követően adott visszajelzései alapján – decemberben tervet mutatott be az alapkoordináló bizottságnak, amely az irányítási és ellenőrzési kérdésekkel kapcsolatos képzés és kommunikáció fejlesztésére irányult.

5.2. Iránymutatás az elsődleges ellenőrzések és igazolási funkciók bevált gyakorlatáról

Lezárt intézkedés

A Bizottság 2008 májusában és júniusában – a tagállamokkal folytatott kimerítő eszmecserét követően – új iránymutatásokat adott ki az irányító és igazoló hatóságok számára. A június 10-i szemináriumon zajló prezentációk és viták ezeken az iránymutatásokon alapultak (lásd az 5.1. intézkedést).

5.3. A megfelelőségre vonatkozó önértékelési eszközök az irányító hatóságok számára

Lezárt intézkedés

A Bizottság a június 10-i szemináriumon önértékelési eszközt mutatott be a tagállamoknak, azzal a céllal, hogy az irányító hatóságok számára könnyebbé tegye a belső ellenőrzés legfontosabb elemeihez kapcsolódó szabályozási referenciaértékek felhasználásával történő önértékelést. Ezt követően két kísérleti tanulmányt végeztek. Az eszközt a tanulmányok eredményei szerint kiigazították, és az alapkoordináló bizottság 2009. januári ülésén bemutatták a tagállamoknak.

6. intézkedés – A pénzügyi korrekciókról való tagállami jelentéstétel javítása

6.1. A tagállamok által benyújtott adatok ellenőrzése a hiányosságok pótlása és a pontatlanságok kijavítása céljából

Lezárt intézkedés

A REGIO főigazgatóság mint felelős főigazgatóság 2008 márciusában/áprilisában a tagállamok által az összes alappal kapcsolatban jelentett pénzügyi korrekciókra vonatkozó valamennyi adatot összesítette, a Bizottság pedig továbbította az eredményeket az Európai Parlamentnek a pénzügyi korrekciókra vonatkozó második negyedéves jelentéssel együtt, és az adatokat a strukturális alapok 2007. évi végrehajtásáról szóló, 2008 októberében közzétett éves jelentés[7] mellékletében is bemutatta. A REGIO főigazgatóság ezután minden érintett tagállamot írásban felkért a hiányosságok pótlására és a nyilvánvaló rendellenességek megszüntetésére. A megkapott felülvizsgált adatok alapján a Bizottság a következő helyesbített számokat mutatja be: a 2007-re jelentett korrekciók teljes összege (visszavonásokkal és visszafizettetésekkel együtt) mintegy 900 millió EUR. A teljes 2000–2006-os időszak felülvizsgált kumulatív összege mintegy 2,2 milliárd EUR-t tesz ki (visszavonások 1,3 milliárd EUR, visszafizettetések 0,9 milliárd EUR értékben).

6.2. A korrekciókra vonatkozóan benyújtott adatok ellenőrzése 10 tagállamban

Lezárt intézkedés

A REGIO főigazgatóság mint felelős főigazgatóság tíz tagállamban valamennyi alap tekintetében külső szerződéses megbízottak segítségével helyszíni adatellenőrzést végzett. Az előzetes eredmények azt mutatják, hogy az illetékes hatóságok általában teljesítik kötelezettségeiket, de néhány követelménnyel kapcsolatban még mindig vannak félreértések, amelyeket a Bizottság már megpróbált eloszlatni. Ajánlások vannak készülőfélben az eljárások jövőbeli fejlesztésére, és szorosan figyelemmel fogják kísérni betartásukat.

7. intézkedés – A Bizottság általi, az ellenőrzési tevékenység hatásáról való jelentéstétel javítása

7.1. Az IT-alkalmazások és eljárások módosítása – SYSAUDIT a REGIO főigazgatóságban, az A-REP teljes végrehajtása az EMPL főigazgatóságban

Lezárt intézkedés

A REGIO főigazgatóságban fejlesztették a SYSAUDIT-ból származó jelentéseket, hogy az elvégzett ellenőrzések nyomon követése szigorúbb legyen.

Az EMPL főigazgatóságon az A-REP alkalmazást 2008 áprilisa óta teljes mértékben végrehajtották, hogy valamennyi közösségi ellenőrzéssel kapcsolatos ajánlásnak jobb legyen a nyomon követése és ellenőrzése, továbbá dokumentálni lehessen ezeket a nyomonkövetési intézkedéseket.

7.2. Az IT-alkalmazások és eljárások módosítása – negyedéves jelentések készítése a pénzügyi korrekciókról a BUDG főigazgatóság számára

Lezárt intézkedés

A REGIO és az EMPL főigazgatóság, a BUDG, az AGRI és a MARE főigazgatósággal folytatott konzultációt követően eljárásokat alakított ki annak érdekében, hogy fejlessze a Bizottság tevékenységéből fakadó pénzügyi korrekciókról szóló jelentéstétel teljességét és pontosságát. A BUDG főigazgatóságnak negyedévente jelentést tettek, a BUDG pedig átfogó jelentéseket készített és továbbított az Európai Parlament Költségvetési Ellenőrző Bizottságának.

A REGIO főigazgatóság által használt SYSAUDIT és az EMPL főigazgatóság által használt, a pénzügyi korrekciós eljárások nyomon követésére szolgáló A-REP IT-alkalmazásokat továbbfejlesztették mind a két főigazgatóságon, hogy jobb eszközöket biztosítsanak a folyamat az új eljárásokkal összhangban történő figyelemmel kíséréséhez. Ezenfelül az EMPL főigazgatóság az A-REP-be egy külön ellenőrzési modult is beépített, hogy az ellenőrzési folyamatot az elejétől fogva szükség esetén egészen a pénzügyi korrekciókig követni lehessen.

8. intézkedés – A Bizottság ellenőrzési tevékenysége hatásának növelése

8.1. Szakpolitika kidolgozása és végrehajtása azzal a céllal, hogy a Bizottság a kifizetéseket a lehető leghamarabb felfüggeszthesse a nemzeti rendszerekben való komoly hiányosságok felderítése után

Lezárt intézkedés

A REGIO és az EMPL főigazgatói koordinált utasításokat adtak ki a szolgálatoknak, miszerint amint valamelyik nemzeti rendszerben komoly hiányosságokat tárnak fel, haladéktalanul meg kell indítani a kifizetések felfüggesztésére vonatkozó eljárást. A felfüggesztések időben pontos alkalmazásának figyelemmel kísérése a 7. intézkedés alatt említett figyelemmel kísérési eszközök használatával történik.

8.2. A felfüggesztésekre és a pénzügyi korrekciókra vonatkozó belső eljárások módosítása az alkalmazás meggyorsítása érdekében

Lezárt intézkedés

A REGIO és az EMPL főigazgatóság új belső eljárásokat vezetett be a felfüggesztések és a pénzügyi korrekciók Bizottság általi alkalmazására, és aktualizálta működési kézikönyveit. Ezek a belső eljárások egyszerűsítéséről gondoskodnak, hogy a felfüggesztések és a pénzügyi korrekciók alkalmazásában bekövetkező szükségtelen késedelmeket csökkentsék. A REGIO és az EMPL felülvizsgált belső eljárásai szilárd alapot nyújtanak a felfüggesztési és korrekciós határozatok elfogadásának meggyorsításához és a cselekvési tervben említett referenciaértékek eléréséhez (a felfüggesztési határozat meghozatala az ellenőrzési megállapításokra vonatkozó végleges álláspontot követő 6 hónapon belül és a Bizottság pénzügyi korrekcióra vonatkozó határozatának meghozatala az ellenőrzést követő 24 hónapon belül). Míg a már elvégzett ellenőrzések tekintetében átmeneti időszakot veszünk figyelembe, az új intézkedések hatása bizonyított számos 2008-ban hozott határozat elfogadási idejével kapcsolatban (8.2. intézkedés).

9. intézkedés – Az éves tevékenységi jelentések megbízhatóságának javítása

Lezárt intézkedés

A REGIO és az EMPL főigazgatóság a 2007. évre vonatkozó éves tevékenységi jelentéseik megírásakor a cselekvési tervben felsorolt valamennyi intézkedést teljes mértékben végrehajtotta; a cselekvési terv az Európai Számvevőszék ajánlásait is figyelembe vette. Az Európai Számvevőszék a 2007-re vonatkozó éves jelentésében elismerte a REGIO és az EMPL főigazgatóság éves tevékenységi jelentésének minőségében bekövetkezett javulást és az általuk nyújtott bizonyítékok hasznosságát (a 2007-re vonatkozó éves jelentés 2.1. táblázata és 2.12. bekezdése).

10. intézkedés – Az éves összefoglalók lehető leghatékonyabb felhasználása

Lezárt intézkedés a 2007. évre vonatkozó éves összefoglalók tekintetében

A Bizottság a megkapott éves összefoglalókat részletesen és időben értékelte, az értékelés eredményéről pedig 2008. február 22-én, március 25-én és április 21-én levélben tett jelentést az Európai Parlament Költségvetési Ellenőrzési Bizottságának. Az Európai Számvevőszék jelezte éves jelentésében, hogy a Bizottság az éves összefoglalókkal kapcsolatos eljárást megfelelően felügyelte azáltal, hogy egyértelmű útmutatókat bocsátott ki, és felderítette a be nem tartáshoz vezető okokat (a 2007-re vonatkozó éves jelentés 2.20. bekezdése).

A Bizottság az összefoglalókat mind a minimális szabályozási követelmények tiszteletben tartása, mind a hozzáadott érték tekintetében elemezte, és intézkedéseket hozott a minőségbeli hiányosságok, valamint a minimális jogi előírások be nem tartásának nyomon követésére. A REGIO és az EMPL főigazgatóság az így kapott eredményeket figyelembe vették, amikor éves tevékenységi jelentéseikben a nemzeti rendszerek értékelését véglegesítették. A Bizottság az egyik tagállammal szemben, amelyik nem nyújtott be az előírásoknak megfelelő éves összefoglalót, jogsértési eljárást indított, és jelenleg azon információk vizsgálatát végzi, amelyeket a tagállam azóta szolgáltatott. A Bizottság november 12-én véglegesítette és a tagállamok rendelkezésére bocsátotta a 2008. évre vonatkozó felülvizsgált iránymutatást, azzal a kettős céllal, hogy egyszerűsítse az eljárást a tagállamok számára, és az éves összefoglalók többletértékkel rendelkező elemeit megerősítse, annak érdekében, hogy azok a lehető legnagyobb mértékben hozzájáruljanak az alapokba vetett bizalom növeléséhez.

A REGIO főigazgatója 2008 decemberében levelet küldött a tagállamoknak, hogy emlékeztesse őket az éves összefoglalók többletértékkel rendelkező elemeinek fontosságára.

A Bizottság 2009-ben és a rákövetkező években is folytatni fogja a tagállamoktól kapott éves összefoglalók elemzését, és gondoskodni fog lehető leghatékonyabb felhasználásukról, hogy a tagállamok irányítási és ellenőrzési rendszerei még megbízhatóbbakká váljanak.

1a. melléklet – A 2008-ban végzett pénzügyi korrekciók áttekintése

Alap/időszak | A tagállam által elfogadott pénzügyi korrekciók (millió EUR-ban megadva) | Bizottsági határozattal elrendelt pénzügyi korrekciók (millió EUR-ban megadva) | A 2008.01.01. és 2008.12.15. közötti pénzügyi korrekciók összesen (millió EUR-ban megadva) | A 2008.12.15. és 2008.12.31. közötti pénzügyi korrekciók (millió EUR-ban megadva) | Az összes pénzügyi korrekció 2008-ban (millió EUR-ban) |

ERFA 2000-2006 | 573 | 25 | 598 | 598 |

KA 2000-2006 | 9 | 35 | 44 | 44 |

ESZA 2000-2006 | 487 | 0 | 487 | 5 | 492 |

ERFA 1994-1999 | 10 | 151 | 161 | 168 | 329 |

KA 1994-1999 | 7 | 31 | 38 | 38 |

ESZA 1994-1999 | 0 | 26 | 26 | 26 |

Végösszeg 2008-ra | 1 086 | 268 | 1 354 | 173 | 1 527 |

Összesen 2007-re | 288 |

Ez a táblázat minden olyan korrekciót feltüntet, amelyet az ERFA, ESZA és KA tekintetében végeztek, és nem csak az 1.3. intézkedésből következő pénzügyi korrekciókat.

A számok ideiglenes adatok, amelyek a Bizottság 2008. évre vonatkozó éves elszámolásában kiigazításra kerülhetnek.

1b. melléklet – A 2008-ban elfogadott pénzügyi korrekciók és felfüggesztési határozatok részletei

Tagállam | Programozási időszak | Alap | Program | Összeg (millió EUR-ban) | Kereszthivatkozás a cselekvési tervben feltüntetett intézkedésre |

Pénzügyi korrekciók | Németország | 1994-1999 | ERFA | Berlin | 12,90 | 1.3b |

*Németország | 1994-1999 | ERFA | Türingia | 81,43 |

*Egyesült Királyság | 1994-1999 | ERFA | West Midlands, 2. célkitűzés | 0,33 |

Portugália | 1994-1999 | ERFA | Alentejo | 0,35 | 1.3b |

Portugália | 1994-1999 | ERFA | Iniciativa para a Modernização da Indútria Têxtil (IC IMIT) | 5,58 | 1.3b |

Hollandia | 1994-1999 | ERFA | Groningen-Drenthe | 4,62 | 1.3b |

Egyesült Királyság | 1994-1999 | ERFA | Industrial South Wales | 14,94 | 1.3b |

Egyesült Királyság | 1994-1999 | ERFA | Highlands and Islands | 10,42 | 1.3b |

Németország | 1994-1999 | ERFA | Szászország | 158,08 | 1.3b |

Görögország | 1994-1999 | ERFA | Road Axes | 30,10 | 1.3b |

Finnország | 1994-1999 | ERFA | 1995–1999, 6. célkitűzés | 0,44 | 1.3b |

Részösszeg | 319,19 |

* Spanyolország | 1994-1999 | KA | – | 3,11 |

*Spanyolország | 1994-1999 | KA | – | 23,20 |

*Görögország | 1994-1999 | KA | – | 5,15 |

Részösszeg | 31,46 |

Egyesült Királyság | 2000-2006 | ERFA | North West + URBAN/részösszeg | 24,8 | 1.2, 1.3a |

*Portugália | 2000-2006 | KA | – | 1,55 |

Spanyolország | 2000-2006 | KA | – | 1,52 | 1.3a |

Spanyolország | 2000-2006 | KA | – | 6,38 | 1.3a |

Spanyolország | 2000-2006 | KA | – | 0,77 | 1.3a |

Spanyolország | 2000-2006 | KA | – | 1,24 | 1.3a |

Görögország | 2000-2006 | KA | – | 23,26 | 1.3a |

Részösszeg | 34,69 |

*Franciaország | 1994-1999 | ESZA | Guadeloupe | 9,19 |

*Írország | 1994-1999 | ESZA | EMPLOYMENT közösségi kezdeményezés | 12,72 |

*Egyesült Királyság | 1994-1999 | ESZA | Resider, 2. célkitűzés | 0,57 |

*Egyesült Királyság | 1994-1999 | ESZA | Northern Uplands, 5. célkitűzés | 1,19 |

*Finnország | 1994-1999 | ESZA | 1995–1999, 6. célkitűzés | 0,09 |

*Németország | 1994-1999 | ESZA | Bréma tartomány, 3. célkitűzés | 1,93 |

Részösszeg | 25,69 |

Végösszeg 2008-ra | 433,90 |

Felfüggesztések | Olaszország | 2000-2006 | ERFA | Puglia | - | 1.2, 1.3a |

Interreg | 2000-2006 | ERFA | Franciaország/Egyesült Királyság | - | 1.3a |

Interreg | 2000-2006 | ERFA | Medocc | - | 1.3a |

*Interreg | 2000-2006 | ERFA | Olaszország/Albánia | - |

Spanyolország | 2000-2006 | ERFA | 9 közvetítő szervezet | - | 1.3a |

*Bulgária | 2000-2006 | KA | Két projekt a közúti közlekedés területén | - |

Olaszország | 2000-2006 | ESZA | Calabria, 2. célkitűzés | - | 1.3a |

Luxemburg | 2000-2006 | ESZA | 3. célkitűzés | - | 1.3a |

Egyesült Királyság -Skócia | 2000-2006 | ESZA | 2. és 3. célkitűzés | - | 1.2, 1.3a |

Luxemburg | 2000-2006 | ESZA | Equal | - | 1.3a |

* Nem szerepel a cselekvési tervben.

2. melléklet – Áttekintés a 2008 végén folyamatban lévő pénzügyi korrekciós és felfüggesztési eljárásokról

Alap/időszak | Folyamatban lévő pénzügyi korrekciós és felfüggesztési eljárások | Becsült összeg (millió EUR-ban) | Forrás (az eljárások mennyisége) |

Az eljárások mennyisége | A programok/projektek mennyisége | Bizottsági ellenőrzés | Projekt-/programlezárás | OLAF | Számvevőszék |

ERFA 2000-2006 | 51 | 71 | 783 | 39 | 0 | 10 | 2 |

KA 2000-2006 | 52 | 74 | 167 | 31 | 20 | 0 | 1 |

ESZA 2000-2006 | 13 | 13 | 257 | 12 | 0 | 0 | 1 |

ERFA 1994-1999 | 48 | 50 | 1 233 | 17 | 9 | 20 | 2 |

CF 1993-1999 | 7 | 8 | 5 | 2 | 4 | 0 | 1 |

ESZA 1994-1999 | 14 | 14 | 387 | 0 | 14 | 0 | 0 |

Végösszeg 2008-ra | 185 | 230 | 2 832 | 101 | 47 | 30 | 7 |

A számok ideiglenes adatok, amelyek a Bizottság 2008. évre vonatkozó éves elszámolásában kiigazításra kerülhetnek.

A lehetséges korrekciók millió EUR-ban megadott becsült összegei olyan becslések, amelyek megadásánál az ellenőrzések nyomon követésének aktuális állását, a helyreigazító cselekvési tervek végrehajtását és a tagállamoknak kiküldött leveleket vették figyelembe.

3. melléklet – A cselekvési tervben szereplő, még mindig folyamatban lévő intézkedések (a 2009–2011-es közös ellenőrzési stratégia részét fogják képezni)

. | Eredeti intézkedés 2008-ban | Hátralévő intézkedés 2009-ben | Felülvizsgált mutató | Határidő |

1. A 2000–2006-os strukturális intézkedések keretében végrehajtott közös ellenőrzési stratégia intézkedései |

1.1. | Célzott ellenőrzések végrehajtása a nagy kockázatú irányítási szerveknél (2000–2006) | A 47 végrehajtott és a 4 elhalasztott ellenőrzés eredményeinek nyomon követése | Az ellenőrzéseket végrehajtották, és a nyomon követést tényleges eredménnyel lezárták – elfogadható mértékben meg lehet bízni a rendszer hatékony működésében és a korrekciós intézkedések alkalmazásában | 2009.12.31. |

1.2. | A tagállamok irányítási és ellenőrzési rendszereiben fennálló komoly hiányosságok kijavítását célzó 27 jelenlegi helyreigazító cselekvési terv tagállamok általi végrehajtása nyomon követésének befejezése | 13 helyreigazító cselekvési terv nyomon követésének befejezése | A cselekvési terveket (7 ERFA, 6 ESZA) tényleges eredménnyel fejezték be a tagállamokban | 2009.12.31. |

1.3a és 1.3b | A 2000–2006-os programozási időszakra vonatkozó, folyamatban lévő 20 felfüggesztési és pénzügyi korrekciós eljárás, valamint az 1994–1999-es programozási időszakra vonatkozó záró ellenőrzésekkel kapcsolatos 34 pénzügyi korrekciós eljárás lezárása | A 2000–2006-os programozási időszakra vonatkozó 7 felfüggesztési és pénzügyi korrekciós eljárás, valamint az 1994–1999-es programozási időszakra vonatkozó záró ellenőrzésekkel kapcsolatos 17 pénzügyi korrekciós eljárás lezárása | A felfüggesztési/pénzügyi korrekciós eljárások lezárása az érintett tagállam által elfogadott korrekciók, illetve bizottsági határozat révén 24 hónapos határidőn belül | 2009.12.31. (2009.06.30. az 1994-1999-es eljárások esetében) |

1.4. | A 2006-os megbízhatósági nyilatkozat keretében meghatározott jelentős hibaesetek nyomon követése a rendszerre gyakorolt hatásokkal együtt | Végleges állásfoglalás a 14 fennmaradó egyedi hibaesettel kapcsolatban és az elindított 20 pénzügyi korrekciós eljárás lezárása | A pénzügyi korrekciós eljárásokat a tagállamok által (vagy bizottsági határozattal) elfogadott korrekciók révén vagy korrekciók nélkül lezárták (ha a tagállam érveit a Bizottság elfogadta) | 2009.12.30. |

3. A 2000–2006-os programozási időszak programjainak és projektjeinek lezárására irányuló megelőző intézkedések |

3.1. | A programok lezárásáért felelős szervek munkájának felülvizsgálatára vonatkozó ellenőrző vizsgálatok befejezése (2000–2006) | A programok lezárásáért felelős szervek 30 ellenőrzése nyomon követésének lezárása, a két elhalasztott ellenőrzés elvégzése | Az ellenőrzéseket végrehajtották, és a nyomon követést tényleges eredménnyel lezárták – elfogadható mértékben meg lehet bízni a programok lezárásáért felelős szervek megfelelő működésében és a korrekciós intézkedések alkalmazásában | 2009.12.31. |

4. A 2007–2013-as programozási időszakra vonatkozó megelőző intézkedések |

4.1. | A megfelelőségértékelési jelentések és vélemények felülvizsgálata | A megfelelőségértékelési jelentések és vélemények felülvizsgálatának lezárása 152 program esetében | A fennmaradó programok felülvizsgálata adatok alapján | 2009.09.30. |

4.2. | A nemzeti ellenőrzési stratégiák felülvizsgálata | A nemzeti ellenőrzési stratégiák felülvizsgálatának lezárása 67 program esetében | A fennmaradó ellenőrzési stratégiák felülvizsgálata adatok alapján | 2009.09.30. |

[1] COM(2008) 97.

[2] SEC(2008) 2756.

[3] Ideiglenes számadat, amely a Bizottság 2008. évre vonatkozó éves elszámolásában kiigazításra kerülhet.

[4] A programok/projektek száma nagyobb, mint amit a cselekvési terv eredetileg tartalmaz, mivel további Kohéziós Alappal kapcsolatos projektet is belevettek.

[5] A Bizottság 2009. február 3-án közleményt fogadott el az integrált belső ellenőrzési keretrendszert célzó bizottsági cselekvési tervről.

[6] COM(2008) 866.

[7] SEC(2008) 2649.